Kent Andersen

Kent Øystein Andersen (født 18. april 1962 i Drammen) er en norsk forfatter, skribent og tidligere lokalpolitiker (Demokratene og FrP).

Han er fast bidragsyter på nettstedet Document.no, og skriver kommentarartikler fra et nasjonalkonservativt og innvandringskritisk ståsted. Han fikk blant annet stor oppmerksomhet for «Drøm fra Disneyland»-kronikken, som han skrev i 2010 sammen med partikollega Christian Tybring-Gjedde. Andersen har også forfattet to krimromaner: Nakenape fra 2015 og Skytsdjevelen fra 2019.

Bakgrunn og arbeid
Kent Andersen vokste opp i Våler i Østfold, på Andenes i Nordland  og Hønefoss og Haugsbygda i Buskerud. Han har jobbet flere år i industrien, som vekter og som budbilsjåfør for Tiny Budbiler.

Andersen er utdannet tekstforfatter for reklamebransjen fra Westerdals Reklameskole, og har ifølge seg selv jobbet 20 år som kreatør og copy.

Skribent og forfatter 

Andersen har skrevet flere noveller for A-magasinet, Vi Menn og andre magasiner på 1990-tallet.  Han har også publisert ikke-politiske kronikker som «Fra Gud til Forbruk» I Aftenposten i mai 2009.

Boken Nakenape kom ut på Fair Forlag i oktober 2015. Boken er en thriller med et underliggende filosofisk og miljøbasert budskap og handler om mennesket som mister kontroll, men alltid forsøker å tilpasse seg til omstendighetene. Andersen oppgir å være inspirert av Knut Hamsun. I juni 2017 lanserte Fair Forlag en kickstarter-kampanje for å få oversatt Nakenape til engelsk. Da Kickstarter-perioden var over hadde de klart å få inn 10% av summen.

Politikk 
Andersen var frem til 14. mai 2022 medlem av Demokratene, etter å ha meldt overgang fra Fremskrittspartiet i desember 2020. Han oppgir Einar Gerhardsen som sitt politiske forbilde og har gitt uttrykk for at han er opptatt av norsk kultur, fedrelandet og vestlige verdier. Han har i ulike sammenhenger uttalt seg kritisk til eksistensen av menneskeskapte klimaendringer.

Han har foreslått å omgjøre Heimevernet til et organisert borgervern i form av en halvmilitær politistyrke rettet blant annet mot det han mener er muslimske enklaver i Norge. Ifølge Andersen kan det bli aktuelt å bruke «alle midler» og «enorm maktbruk» overfor disse «enklavene».

Andersen meldte seg 14. mai 2022 ut av Demokratene etter et mislykket forsøk på å bli partileder. Vidar Kleppe og Makvan Kasheikal støttet Geir Ugland Jacobsen.

Ytringer og debatt 
Andersen ble første kjent gjennom kronikken «Dette er Frp-koden» i Aftenposten 21. august 2007. Han har siden fulgt opp med flere andre kronikker, deriblant «Drøm fra Disneyland» skrevet sammen med Christian Tybring-Gjedde i Aftenposten i august 2010, og oppfølgeren «Stø kurs mot Disneyland» i september 2010.

Etter terrorangrepene i Norge 22. juli 2011 uttalte Andersen at han delte flere synspunkter med Anders Behring Breivik, særlig kritikken av Arbeiderpartiet og dets flerkulturelle prosjekt. Andersen skrev 24. juli 2011 på sin blogg: «Jeg har advart lenge mot å demonisere og kneble moderate demokratiske krefter som Frp, for det kan legge lokk på debatten, og brøyte vei for langt farligere og mer ekstreme krefter. Nå ser vi at jeg har fått rett. Dessverre.» Andersen tok kraftig avstand fra Breiviks handlinger og uttalte at Breivik er en fanatiker som ikke forstår hvordan politikk fungerer. Han uttalte i et intervju med NRK at han ville forsvare muslimer som ble satt i bås med terrorister. Han deltok under Ibsenfestivalen i august 2012 i stykket «En Folkefiende i Oslo.» som en av hundre Oslo-borgere på scenen Andersen skriver av og til for Human Rights Service (HRS) og Document.no.

Musiker 
Andersen var tidligere sanger og rytmegitarist i partybandet Loose Item Harness.  Bandet leverte bidrag til Melodi Grand Prix i 2016, men ble refusert av juryen. Han er også bassist og korist i bluesbandet Just Another Blues Band siden 1995, samt spiller i en viseduo med gitaristen Pål Risvang.  Han komponerer også selv.

Bibliografi 
 2015: Nakenape, Fair Forlag .
 2017: Godhetens tanketomme ondskap, Document Forlag 
 2019: Skytsdjevelen, Fair Forlag 
 2020: Klima antiklimaks, Document Forlag

Referanser

Eksterne lenker 
 
  Blogg 
  Drøm fra Disneyland

Personer fra Drammen kommune
Norske forfattere
FrP-politikere i Oslo
Demokratene-politikere